Baie mense laat dadelik ’n kappie installeer, want dit is seker een van die handigste bybehore wat daar vir bakkies is. Sommige mense het egter nie ’n kappie nodig nie of wil om een of ander rede nie een hê nie. Laasgenoemde was met my die geval toe ek onlangs ’n nuwe bakkie gekoop het. Ek het vir byna 95% van die tyd wat ek my bakkie gebruik nie ’n kappie nodig nie en daarom wou ek nie die addisionele uitgawe aangaan nie.
My keuse het geval op ’n tonneau of seiltjie wat veel goedkoper is, maar ek wou nie die normale sagte vinieltipe seiltjie (vinyl) hê nie. Dit bied geen sekuriteit nie omdat viniel maklik met ’n mes of ander skerp voorwerp stukkend gesny kan word.
Wat dié tonneau uniek maak, is dat die drie panele kan opvou (sien foto). Sou jy dus toegang tot die bak wou hê, maak jy bloot die bakkie se klap agter oop, knip die tonneau se agterste knippe los en vou die panele vorentoe – vir alle praktiese doeleindes amper net so vinnig as wat jy ’n kappie se kantvenster oopmaak.
Met die Supreme Hard-soft Tonneau in plek vasgeknip, kan jy ook die bakkie se klap sluit wat dan enige goedere wat jy agter in die bak het, heel goed beveilig. Die raamwerk met die nylonpanele is so stewig dat Supreme se tonneau ’n gewig van 120kg met gemak kan dra. Dan is die viniel natuurlik ook waterdig en UV-bestand. Met die onlangse baie reën in Pretoria het ek gevind dat die Supreme die bak kurkdroog hou. Hierdie tonneau covers kom met ’n vyfjaar-waarborg.
Ek gebruik die Supreme Hard-soft Tonneau nou al drie maande lank en is baie in my noppies daarmee. Dis werklik ’n baie handige oplossing vir iemand wat nie belangstel om ’n kappie aan te skaf nie. Een van dié tonneau se beste bates, behalwe dat dit ook brandstof bespaar, is dat jy dit letterlik binne sekondes kan afhaal en opsit. Dit pas my behoeftes uitstekend omdat ek baie jag en dikwels geskiete wild op my bakkie moet laai om by die slagplek te besorg.